## Salomé Pradas destaca el bon funcionament de l’EPSAR i subratlla “que ja s’han posat en marxa obres per valor de més de 70 milions”

*** El Consell d’Administració de l’empresa pública aprova millores laborals per al personal de l’entitat**

La consellera de Medi Ambient, Aigua, Infraestructures i Territori, Salomé Pradas, ha destacat el bon funcionament de l’Entitat Pública de Sanejament d’Aigües Residuals de la Comunitat Valenciana (EPSAR) i ha subratllat “que ja s’han posat en marxa obres per valor de més de 70 milions”.

Així ho ha assegurat la titular de Medi Ambient i Aigua després del consell d’administració de l’empresa pública celebrat este dijous. Pradas ha afirmat que s’han activat les empreses i s’han posat en marxa reformes i noves infraestructures a Pinedo, el Campello, Cheste-Chiva o Almoradí. D’altra banda, s’han començat a dissenyar plans en municipis com Orihuela, Benicàssim o Borriana. “L’EPSAR s’ha convertit en un exemple de gestió i bon funcionament”, ha assenyalat.

El Consell d’Administració també ha aprovat l’aplicació al personal laboral de l’EPSAR del Decret 42/2019, de 22 de març, del Consell, de regulació de les condicions de treball del personal funcionari de l’Administració de la Generalitat. Una mesura que suposarà una millora de les condicions laborals del personal en diversos àmbits.

D’altra banda, Pradas ha avançat que s’estan ultimant els tràmits per a l’aprovació dels convenis amb les tres diputacions provincials. “Complim amb la nostra paraula i treballem per a desbloquejar convenis que estaven massa temps en els calaixos”, ha remarcat la consellera.

Fecha: 27/06/2024